Diari Oficial de la Generalitat Valenciana


Sumari del DOGV 7626, del 30-09-2015 (2015/7948)

ACORD de 25 de setembre de 2015, del Consell, pel qual encomana a la Direcció General de Cooperació i Solidaritat, de la Conselleria de Transparència, Responsabilitat Social, Participació i Cooperació, la creació i lideratge d'un grup de treball amb l'objectiu d'alinear i difondre les polítiques del Consell davant els nous objectius de Desenvolupament Sostenible.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7626

Data del DOGV
:   30-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7948


Data del document
:   25-09-2015

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Acord

Descriptors 

:   * Conselleria de Transparència, Responsabilitat Social, Participació i Cooperació

ACORD de 25 de setembre de 2015, del Consell, pel qual encomana a la Direcció General de Cooperació i Solidaritat, de la Conselleria de Transparència, Responsabilitat Social, Participació i Cooperació, la creació i lideratge d'un grup de treball amb l'objectiu d'alinear i difondre les polítiques del Consell davant els nous objectius de Desenvolupament Sostenible. [2015/7948]  
El Consell, en la reunió del dia 25 de setembre de 2015, va adoptar l'acord següent:  
Al setembre de 2000, el secretari general de Nacions Unides, en eixe moment Kofi Annan, va presentar en la seu de les Nacions Unides a Nova York un document per a la discussió, Nosaltres, els pobles: la funció de les Nacions Unides en el segle xxi. Amb motiu dels desafiaments mundials (socials, ambientals, de seguretat) plantejats en aquell document es va adoptar la Declaració del Mil·lenni, que comprometia els dirigents del món amb una nova aliança mundial per a reduir els nivells d'extrema pobresa i establia una agenda que comprenia una sèrie de huit objectius, coneguts com els Objectius de Desenvolupament del Mil·lenni (ODM), entre els quals destaquen eradicar la pobresa i la fam, millorar l'educació i la salut materna, combatre el VIH/SIDA, el paludisme i altres malalties, l'equitat de gènere, la sostenibilitat ambiental, incrementar la salut i fomentar l'associació global per al desenvolupament, i el termini del venciment de la qual està fixat per al present any 2015.  
Els ODM han servit com a marc comú d'acció i cooperació mundial sobre el desenvolupament des de la seua adopció l'any 2000. L'avaluació d'aquests ODM reconeix que la vida de milions de persones ha millorat amb les metes ja aconseguides, però que l'avanç cap als huit ODM ha sigut poc uniforme tant entre les regions i els països com entre els grups de població i en l'interior d'aquests, encara que els èxits aconseguits són alts, principalment en pobresa, educació i sanitat.  
  
  
El procés de construcció de l'Agenda post-2015  
L'11 de setembre de 2012 l'Assemblea General de Nacions Unides va aprovar la Resolució 66/288 «El futur que volem», que obria el procés de participació per a la consecució dels nous objectius de desenvo-lupament.  
L'elaboració de la nova agenda ha tingut com a component principal la participació. A més de les reunions d'alt nivell realitzades (a Espanya es va realitzar la relacionada amb la seguretat alimentària) i les consultes a les organitzacions i experts, es va obrir la participació a la ciutadania a través de l'enquesta mundial on han participat més de huit milions de persones.  
La informació arreplegada durant els dos anys que ha durat el procés de construcció de la nova agenda va ser sintetitzada per un grup d'experts designats pel secretari general de Nacions Unides en l'informe «El camí cap a la dignitat per a 2030: acabar amb la pobresa i transformar vides protegint el planeta».  
A fi de comprometre recursos econòmics necessaris es va celebrar, del 13 al 16 de juliol a Addis Abeba, la Tercera Conferència Internacional sobre el Finançament per al Desenvolupament: Agenda d'Acció d'Addis Abeba.  
Una vegada realitzades les consultes prèvies, arreplegada la participació de la ciutadania, establertes les recomanacions del grup d'experts i determinats els recursos compromesos pels països, del 25 al 27 de setembre d'enguany a Nova York se celebra la Cimera de les Nacions Unides sobre el Desenvolupament Sostenible 2015, on s'aprovaran definitivament els objectius de desenvolupament sostenible.  
  
Els objectius de desenvolupament sostenible  
La nova agenda que, a diferència de l'anterior, és una agenda que compromet tots els països, no és una acció Nord-Sud. És una agenda universal.  
Aquesta cimera compta amb una alta participació en tot el món, a diferència de l'agenda dels ODM que va ser determinada sense procés participatiu.  
L'agenda va més enllà de la lluita contra la pobresa. És una agenda que engloba tots els aspectes socials, econòmics i mediambientals.  
  
S'han determinat 17 objectius i 169 metes, i s'hi estableixen sis elements essencials:  
1. Dignitat: acabar amb la pobresa i lluitar contra les desigualtats.  
2. Prosperitat: desenvolupar una economia sòlida, inclusiva i transformadora.  
3. Justícia: promoure societats segures i pacífiques i institucions sòlides.  
4. Associacions: catalitzar la solidaritat mundial per al desenvolupament sostenible.  
5. Planeta: protegir els nostres ecosistemes per a totes les societats i per als nostres fills.  
6. Persones: garantir una vida sana, el coneixement i la inclusió de les dones i els xiquets.  
Com la seua predecessora, l'agenda estableix un període d'aplicació de 15 anys, i fixa l'any 2030 com a data de compliment dels objectius.  
  
Un dels aspectes importants de l'agenda és el seu caràcter universal, que compromet tots els països a complir-la i desenvolupar-la. La mateixa agenda convoca els països a establir les seues pròpies metes nacionals i impulsar la creació d'aliances per al desenvolupament dels objectius de desenvolupament sostenible.  
El Consell elabora la seua política de cooperació al desenvolupament d'acord amb els principis rectors establerts en la Llei 6/2007, de 9 de febrer, de la Generalitat, de Cooperació al Desenvolupament de la Comunitat Valenciana, i amb principis de la cooperació espanyola i del consens internacional sobre la matèria.  
Per la seua banda, una política pública de cooperació per al desenvolupament amb enfocament integral ha d'incloure altres polítiques més enllà de la cooperació: educació, salut, comerç, agricultura, pesca, migracions, canvi climàtic, energia, seguretat, etc. Les intervencions en aquests àmbits generen un impacte en el desenvolupament dels països del Sud i en la construcció d'una ciutadania global valenciana compromesa amb els objectius de desenvolupament sostenible, i s'ha de poder aprofitar l'oportunitat de crear sinergies en benefici d'aquests països, d'acord amb el principi de coherència de polítiques per al desenvolupament, que persegueix millorar l'impacte positiu de la política de cooperació i desenvolupament i assegurar una vinculació més estreta i coherent entre el conjunt de polítiques públiques que incideixen en el desenvolupament, per a aconseguir l'eradicació de la pobresa i la desigualtat, la igualtat de gènere, el desenvolupament humà i la sostenibilitat mediambiental.  
En aquest sentit, el treball de coordinació amb altres polítiques públiques sectorials de la Generalitat és essencial per a garantir que les polítiques en l'àmbit de la cooperació i la solidaritat contribuïsquen a aconseguir a llarg termini els objectius de desenvolupament sostenible.  
Aquesta coordinació, per mitjà de la creació d'un grup de treball liderat per la Direcció General de Cooperació i Solidaritat, de la Conselleria de Transparència, Responsabilitat Social, Participació i Cooperació, es presenta com un instrument necessari per a augmentar la comprensió, reforçar la capacitat d'anàlisi i gestió de l'impacte dins de l'Administració autonòmica en matèria de cooperació per al desenvolupament, i dotar de sostenibilitat i viabilitat l'objectiu de coherència en el procés de formulació de polítiques, accions i mesures específiques de les diferents conselleries, així com crear les capacitats que permeten avaluar correctament els resultats dels esforços realitzats en matèria de coherència de polítiques en relació a la consecució dels objectius de desenvolupament sostenible.  
Per tot l'anteriorment exposat, d'acord amb el que disposa l'article 11.2.a de la Llei 6/2007, de 9 de febrer, de la Generalitat, de la Cooperació al Desenvolupament de la Comunitat Valenciana, i en l'exercici de les competències atribuïdes pel Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i d'acord amb el que estableixen els articles 12 i 13 del Decret 160/2015, de 18 de setembre, del Consell, pel qual s'aprova el Reglament orgànic i funcional de la Conselleria de Transparència, Responsabilitat Social, Participació i Cooperació, a proposta del titular d'aquesta conselleria, el Consell,  
  
  
ACORDA  
  
Primer  
Encomanar a la Direcció General de Cooperació i Solidaritat la creació i lideratge d'un grup de treball per a alinear, d'acord amb el principi de coherència de polítiques per al desenvolupament, difondre i avaluar quantitativament les polítiques del Consell per a la consecució dels objectius de desenvolupament sostenible.  
  
Segon  
Ordenar la publicació del present acord en el Diari Oficial de la Comunitat Valenciana, així com donar-li la màxima difusió a través dels mitjans de comunicació tècnics i electrònics pertinents.  
  
València, 25 de setembre de 2015  
  
La consellera secretària,  
MÓNICA OLTRA JARQUE